Christiansdal (Lolland)
Christiansdal (Lolland), hovedgård nord for Nakskov (272 ha, 1995) under Krenkerup Gods. Af godset Lundegård, der nævnes første gang i 1443, oprettedes i 1743 baroniet Christiansdal for Christian Frederik Knuth (1728-1801), der lagde navn hertil; se også Frederiksdal.
Den ældste hovedbygning lå sikkert på det bevarede voldsted, dens afløser brændte i 1659. En hovedbygning i empire fra 1842 blev 1903-05 afløst af en ny i to etager med mansardtag; denne hovedbygning blev revet ned i 2003, og tilbage står avlsbygningerne.